Direktoratet for medisinske produkter

Direktoratet for medisinske produkter (DMP), tidligere Statens legemiddelverk, er et norsk forvaltningsorgan underlagt Helse- og omsorgsdepartementet som skal sikre at alle legemidler som brukes i Norge har god kvalitet, er trygge å bruke og har ønsket virkning.  

Direktoratet er også fag- og tilsynsmyndighet for medisinsk utstyr. Gjennom EØS er DMP tilsluttet Det europeiske legemiddelbyrået. 

Historie
I 1974 ble Statens legemiddelkontroll opprettet da man slo sammen Spesialitetskontrollen og Statens farmakopelaboratorium. Navnet ble endret til Statens legemiddelverk (ofte bare kalt Legemiddelverket) i 2001 da etaten overtok forvaltningsoppgaver fra flere andre organer. Fra Statens helsetilsyn overtok Legemiddelverket forvaltningen og tilsynet med forsyningskjeden for legemidler. Legemiddelverket overtok også saksbehandleransvar for opptak av nye legemidler på blåresept, som frem til 2000 hadde vært Rikstrygdeverkets oppgave.  

I 2013 fikk Legemiddelverket også oppgaven med å vurdere nytte og kostnader ved nye legemidler som skal finansieres av spesialisthelsetjenesten. For slike legemidler beslutter de regionale helseforetakene offentlig finansiering gjennom Nye metoder. I 2018 ble rollen som fag- og tilsynsmyndighet for medisinsk utstyr overført fra Helsedirektoratet, og i 2019 ble forvaltningsansvaret for elektromedisinsk utstyr overført fra Direktoratet for samfunnssikkerhet og beredskap. 

1. januar 2024 byttet direktoratet navn fra Legemiddelverket til Direktoratet for medisinske produkter. Bakgrunnen for dette var utvidelse av oppgaver og et større ansvar, særlig knyttet til forsyningssikkerhet og beredskap, anskaffelser og offentlig finansiering av medisinske produkter. 

Oppgaver
Som Norges legemiddelmyndighet har DMP ansvar for at mennesker og dyr har likeverdig tilgang på trygge medisiner og sikkert medisinsk utstyr.

DMP har oppgaver knyttet til:

 godkjenning av legemidler og kliniske utprøvinger
 forvaltning av forsyningskjeden, blant annet regelverket for narkotika, godkjenning av virksomheter og håndtering av legemiddelmangel
 legemiddeløkonomi, blant annet vurdere nytte og kostnad av nye legemidler og beslutte hvilke legemidler som skal komme på blå resept
 forvaltning av regelverket for medisinsk utstyr
 tilsyn med virksomheter i forsyningskjeden og overvåking av bivirkninger
 innovasjonsstøtte og vitenskapelig veiledning til legemiddelfirmaer og akademia

Organisasjon
Legemiddelverket er delt inn i fire områder som fokuserer på hovedpunktene i Legemiddelverkets strategi: Rask tilgang, riktig bruk, sikker forsyning og virksomhetsstøtte. Legemiddelverket er en prosessorganisert organisasjon der arbeidsoppgavene blir løst i lag på tvers av enheter og områder.

Referanser

Eksterne lenker
 Statens legemiddelverk

Kategori:Norske direktorat
Kategori:Norges helsevesen
Kategori:Helsemyndigheter
Kategori:Legemidler